2006R0736 — HR — 06.02.2012 — 001.003

►B UREDBA KOMISIJE (EZ) br. 736/2006 od 16. svibnja 2006. o metodama rada Europske agencije za sigurnost zračnoga prometa prilikom obavljanja inspekcijskog nadzora u području standardizacije (Tekst značajan za EGP) ( L 129, 17.5.2006, p.10)









▼B

UREDBA KOMISIJE (EZ) br. 736/2006

od 16. svibnja 2006.

o metodama rada Europske agencije za sigurnost zračnoga prometa prilikom obavljanja inspekcijskog nadzora u području standardizacije

(Tekst značajan za EGP)







KOMISIJA EUROPSKIH ZAJEDNICA, uzimajući u obzir Ugovor o osnivanju Europske zajednice, uzimajući u obzir Uredbu (EZ) br. 1592/2002 Europskog parlamenta i Vijeća od 15. srpnja 2002. o zajedničkim pravilima u području civilnog zrakoplovstva i osnivanju Europske agencije za sigurnost zračnoga prometa ( 1 ), a posebno njezin članak 16., nakon savjetovanja s odborom iz članka 54. stavka 1. Uredbe (EZ) br. 1592/2002., budući da: (1) Na temelju članka 12. stavka 2. točke (d) Uredbe (EZ) br. 1592/2002 Europska agencija za sigurnost zračnoga prometa, dalje u tekstu „Agencija”, provodi inspekcijske nadzore i istrage potrebne za izvršavanje svojih zadaća. (2) Na temelju članka 16. stavka 1. i članka 45. stavka 1. Uredbe (EZ) br. 1592/2002 Agencija pomaže Komisiji prilikom praćenja primjene odredaba navedene Uredbe kao i njezinih provedbenih odredaba obavljanjem inspekcijskih nadzora u području standardizacije nadležnih tijela država članica. (3) Članak 45. stavak 4. Uredbe (EZ) br. 1592/2002 određuje da Agencija mora, u slučaju kada inspekcijski nadzor nadležnoga tijela države članice povlači za sobom inspekcijski nadzor poduzeća ili udruženja poduzeća, poštovati odredbe članka 46. navedene Uredbe. (4) Agencija mora izvijestiti Komisiju o obavljenim inspekcijskim nadzorima u skladu s člankom 45. Uredbe (EZ) br. 1592/2002. (5) Na temelju članka 16. stavka 4. Uredbe (EZ) br. 1592/2002 Komisija određuje metode rada Agencije prilikom obavljanja inspekcijskih nadzora u području standardizacije. (6) Ove metode rada moraju poštovati propise država članica u vezi s odobravanjem i postupkom nadležnosti njihova osoblja koje sudjeluje u inspekcijskim nadzorima koje provodi Agencija. (7) Uredba Komisije (EZ) br. 1702/2003 od 24. rujna 2003. o utvrđivanju provedbenih pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija ( 2 ) predviđa postupak koji moraju poštovati nacionalna zrakoplovna tijela prilikom primjene ovih pravila. (8) Uredba Komisije (EZ) br. 2042/2003 od 20. studenoga 2003. o kontinuiranoj plovidbenosti zrakoplova i aeronautičkih proizvoda, dijelova i uređaja te o odobravanju organizacija i osoblja uključenih u te poslove ( 3 ) predviđa postupak koji moraju poštovati nacionalna zrakoplovna tijela prilikom primjene ovih pravila. (9) Metode rada predviđene ovom Uredbom ne dovode u pitanje provedbene ovlasti dodijeljene Komisiji na temelju Ugovora, budući da: DONIJELA JE OVU UREDBU:







Članak 1.

Predmet

Ova Uredba određuje metode rada prilikom obavljanja inspekcijskih nadzora u području standardizacije nacionalnih zrakoplovnih tijela država članica u područjima koja su obuhvaćena člankom 1. stavkom 1. Uredbe (EZ) br. 1592/2002.

Članak 2.

Definicije

Za potrebe ove Uredbe primjenjuju se sljedeće definicije:

(a) „inspekcijski nadzor” znači inspekcijski nadzor u području standardizacije iz članka 16. stavka 1. i članka 45. Uredbe (EZ) br. 1592/2002 koji provodi Agencija radi praćenja primjene navedene Uredbe i njezinih provedbenih odredaba od strane nacionalnih zrakoplovnih tijela;

(b) „nacionalna zrakoplovna tijela” znači nadležna tijela država članica iz članka 45. Uredbe (EZ) br. 1592/2002;

(c) „ovlašteno osoblje Agencije” znači osobe koje je Agencija zakonski ovlastila za obavljanje inspekcijskih nadzora nadležnih tijela država članica kao i inspekcijskih nadzora poduzeća i udruženja poduzetnika s ciljem provjere kako navedena tijela primjenjuju Uredbu (EZ) br. 1592/2002;

(d) „ovlašteno osoblje države članice” znači osobe koje su nadležna tijela država članica zakonski ovlastila da pomažu Agenciji prilikom obavljanja inspekcijskih nadzora.

Članak 3.

Načela za obavljanje inspekcijskih nadzora

▼M1

1. S ciljem osiguranja usklađenosti sa zahtjevima Uredbe (EZ) br. 216/2008 i njezinim provedbenim pravilima u području početne i kontinuirane plovidbenosti, zračnih operacija, pregleda na stajanci, posada zrakoplova, kontrolora zračnog prometa te upravljanja zračnog prometa i usluga navigacijskih služba zračnog prometa, Agencija provodi inspekcijske nadzore nadležnih tijela država članica i o tom sastavlja izvješće.

▼B

2. Inspekcijski nadzori u području standardizacije mogu, u smislu stavka 1., obuhvaćati inspekcijske nadzore poduzeća ili udruženja poduzetnika koje nadzire nacionalno zrakoplovno tijelo u kojemu se provodi pregled.

3. Inspekcijski nadzori u području standardizacije obavljaju se na transparentan, učinkovit, usklađen i dosljedan način.

4. Agencija redovito obavlja inspekcijske nadzore u području standardizacije a, prema potrebi, i na neredovitoj (ad hoc) osnovi.

5. Ova Uredba ne dovodi u pitanje članke 11. i 47. Uredbe (EZ) br. 1592/2002 niti Odluku Komisije 2001/844/EZ, EZUČ, Euratom ( 4 ).

Članak 4.

Razmjena informacija

1. Nacionalna zrakoplovna tijela pružaju Agenciji, na njezin zahtjev, sve potrebne informacije za obavljanje inspekcijskih nadzora.

2. Prilikom podnošenja zahtjeva za informacijama nacionalnom zrakoplovnom tijelu države članice i/ili poduzeću ili udruženju poduzetnika, Agencija navodi pravnu osnovu i svrhu njezina zahtjeva, navodi koje informacije traži te određuje rok u kojemu se informacije moraju dostaviti.

Članak 5.

Kriteriji o osposobljavanju i kvalifikacijama timova za inspekcijske nadzore i vođe timova

1. Agencija uvodi programe osposobljavanja kako bi članovi njezina osoblja, kao buduće ovlašteno osoblje Agencije i ovlašteno osoblje država članica imali odgovarajuće kvalifikacije potrebne za sudjelovanje u inspekcijskim nadzorima nacionalnih zrakoplovnih tijela i, prema potrebi, u inspekcijskim nadzorima poduzeća ili udruženja poduzetnika.

2. Agencija uvodi kriterije o kvalifikacijama za svoje zaposlenike i osoblje država članica koji sudjeluju u timovima za obavljanje inspekcijskih nadzora. Takvi kriteriji o kvalifikacijama uključuju znanje i iskustvo revizijskih tehnika te teorijsko znanje i praktično iskustvo iz relevantnih tehničkih područja obuhvaćenih Uredbom (EZ) br. 1592/2002 i njezinim provedbenim pravilima.

3. Vođe timova imaju značajno radno iskustvo u područjima obuhvaćenim Uredbom (EZ) br. 1592/2002 i njezinim provedbenim pravilima te najmanje 5 godina iskustva kao inspektori i/ili revizori iz područja standardizacije. Vođe timova kao i članovi timova osposobljeni su u pogledu mjerodavnih zahtjeva i postupaka standardizacije. Članovi timova imaju najmanje 5 godina praktičnog iskustva iz relevantnog područja obuhvaćenoga inspekcijskim nadzorom te su upoznati s pojmom pregleda sustava kakvoće.

Članak 6.

Sastavljanje timova za inspekcijske nadzore

1. Inspekcijske nadzore obavljaju timovi koje je sastavila Agencija. Svaki tim sastoji se od vođe tima i najmanje dva člana. U slučaju povremenih (ad hoc) inspekcijskih nadzora, Agencija može prilagoditi veličinu inspekcijskih timova. Vođe timova su ovlašteno osoblje Agencije. Članovi timova mogu biti ovlašteno osoblje Agencije i/ili država članica.

2. Osoblje država članica koje je Agencija na odgovarajući način osposobila i koje ispunjava kriterije o kvalifikacijama iz članka 5., a sudjelovalo je u inspekcijskim nadzorima nacionalnih zrakoplovnih tijela i/ili poduzeća ili udruženja poduzetnika koja oni nadziru, mogu njihova nacionalna tijela privremeno premjestiti kako bi kao ovlašteno osoblje država članica sudjelovali u timovima za inspekcijske nadzore koje predvodi Agencija. Ovlašteno osoblje država članica ne sudjeluje u inspekcijskim nadzorima nadležnoga tijela njihove države članice.

3. Agencija osigurava da prilikom sastavljanja timova nema sukoba interesa niti s pregledanim nacionalnim nadležnim tijelima niti s pregledanim poduzećima ili udruženjima poduzetnika. U slučaju ovlaštenoga osoblja država članica, nacionalno zrakoplovno tijelo koje privremeno premješta zaposlenika, izdaje izjavu o nepostojanju sukoba interesa.

4. Države članice imenuju nacionalnog koordinatora koji pomaže Agenciji u svim fazama postupka te se brinu da tijekom cijelog inspekcijskog nadzora tim (timovi) za inspekcijski nadzor ima(ju) pratnju.

5. Pravovremeno, prije početka inspekcijskog nadzora Agencija traži od nacionalnih zrakoplovnih tijela informacije o raspoloživosti ovlaštenoga osoblja država članica za njegovu provedbu. Prilikom planiranja inspekcijskih nadzora Agencija nastoji uravnotežiti udio ovlaštenoga osoblja iz različitih država članica.

6. Troškove sudjelovanja nacionalnih koordinatora na sastancima, kako je predviđeno u članku 9. stavku 1. točki (a) i ovlaštenoga osoblja država članica u inspekcijskim nadzorima i istragama koje provodi Agencija, snosi Agencija u skladu s pravilima Zajednice i ne dovodeći u pitanje godišnji proračunski postupak Zajednice.

Članak 7.

Provođenje inspekcijskih nadzora i izvješćivanje o inspekcijskim nadzorima

Inspekcijski nadzor u području standardizacije nacionalnih zrakoplovnih tijela i, prema potrebi, poduzeća ili udruženja poduzetnika obuhvaća sljedeće faze:

(a) pripremnu fazu koja traje najmanje 10 tjedana prije inspekcijskog nadzora;

(b) fazu obilaska;

(c) fazu izvješćivanja koja traje najviše 12 tjedana nakon inspekcijskog nadzora;

(d) fazu daljnjeg praćenja koja traje najviše 16 tjedana nakon faze izvješćivanja;

(e) zaključnu fazu koja slijedi fazu daljnjeg praćenja.

Članak 8.

Pripremna faza

Tijekom pripremne faze Agencija:

(a) barem 10 tjedana prije inspekcijskog obilaska obavješćuje odnosno nacionalno zrakoplovno tijelo o inspekcijskom nadzoru, potom prikuplja informacije potrebne za pripremu inspekcijskog obilaska, određuje program obilaska i odlučuje o sastavu tima za inspekcijski nadzor kao i sve moguće promjene sastava; i

(b) nacionalnom zrakoplovnom tijelu dostavlja, zajedno s obaviješću o inspekcijskom nadzoru, upitnik o inspekcijskom nadzoru koji nacionalno zrakoplovno tijelo u kojemu se provodi inspekcijski nadzor i, prema potrebi, poduzeće ili udruženje poduzetnika koje će biti pregledano u okviru inspekcijskog nadzora u navedenome zrakoplovnom tijelu mora ispuniti barem 6 tjedana prije inspekcijskog obilaska.

Članak 9.

Faza obilaska

1. Tijekom faze obilaska Agencija:

(a) organizira uvodne i zaključne sastanke između timova za inspekcijske nadzore i nacionalnoga koordinatora nacionalnog zrakoplovnog tijela u kojemu se obavlja inspekcijski nadzor, bilo u prostorijama navedenoga zrakoplovnog tijela bilo u svojim vlastitim prostorijama; svrha ovih sastanaka je prije svega razraditi organizacijske aspekte i cjelovito provođenje inspekcijskog obilaska;

(b) provodi obilaske na samome mjestu, uključujući uvodne i zaključne sjednice, u sjedištu i, prema potrebi, u regionalnim uredima nacionalnoga zrakoplovnog tijela; inspekcijski nadzori nacionalnih zrakoplovnih tijela također mogu obuhvaćati inspekcijske nadzore poduzeća ili udruženja poduzetnika koja su pod njihovim nadzorom;

(c) obavlja razgovore sa zaposlenicima nacionalnoga zrakoplovnog tijela u kojemu se obavlja inspekcijski nadzor te pregledava dokumentaciju, podatke, postupke i sve ostale odgovarajuće materijale koristeći mehanizme koji moraju biti uspostavljeni u skladu s člankom 18. ove Uredbe kako bi se osigurala transparentnost i dosljednost inspekcijskih nadzora;

(d) na zaključnoj sjednici predstavlja nacionalnom zrakoplovnom tijelu u kojemu se obavljao inspekcijski nadzor preliminarno izvješće o inspekcijskom nadzoru; ovo izvješće sadrži moguće primjedbe koje je dostavilo nacionalno zrakoplovno tijelo u kojemu se obavljao inspekcijski nadzor, tijekom inspekcijskog nadzora i zahtjev da nacionalno zrakoplovno tijelo odmah poduzme učinkovite korektivne mjere radi otklanjanja neposredne opasnosti za sigurnost kada je takva opasnost otkrivena tijekom inspekcijskog nadzora;

(e) zahtijeva da se dokazi o korektivnim mjerama koje je poduzelo pregledano nacionalno zrakoplovno tijelo podastru na zaključnom sastanku iz točke (a).

2. Tijekom obavljanja svojih zadaća u fazi iz stavka 1., Agencija može obaviti razgovor sa svakom fizičkom ili pravnom osobom radi prikupljanja informacija u vezi s predmetom nadzora. Kada se takav razgovor provodi u prostorijama poduzeća, Agencija mora dva tjedna prije razgovora o tome obavijestiti nacionalno zrakoplovno tijelo države članice na čijem se državnom području odvija razgovor kao i zrakoplovno tijelo koje nadzire predmetno poduzeće. Ako tako zahtijeva nacionalno zrakoplovno tijelo te države članice, njegovo osoblje može pomoći ovlaštenom osoblju Agencije u provedbi razgovora.

Članak 10.

Faza izvješćivanja

Tijekom faze izvješćivanja Agencija priprema zaključno izvješće o inspekcijskom nadzoru koje sadrži podrobnosti o provedbi inspekcijskog nadzora s naglaskom prije svega na činjenice utvrđene tijekom tog pregleda kako je opisano u članku 13. Ovo izvješće također sadrži moguće primjedbe nacionalnog zrakoplovnog tijela u kojemu se provodio inspekcijski nadzor. Konačno izvješće o inspekcijskom nadzoru upućuje se nacionalnom zrakoplovnom tijelu u kojemu se provodio inspekcijski nadzor, Komisiji i dotičnoj državi članici. Komisija može naknadno navedeno izvješće proslijediti svim nacionalnim zrakoplovnim tijelima.

Kada se u preliminarnom izvješću o inspekcijskom nadzoru zahtijeva žurno poduzimanje korektivnih mjera, kako je predviđeno u članku 9. stavku 1. točki (d), radi otklanjanja opasnosti za sigurnost, a dotično nacionalno zrakoplovno tijelo tom zahtjevu ne udovolji na zadovoljavajući način, zaključno izvješće o inspekcijskom nadzoru treba sadržavati dokaze o tim manjkavostima.

Članak 11.

Faza daljnjeg praćenja

Tijekom faze daljnjeg praćenja Agencija:

(a) u roku od 16 tjedana od početka ove faze postiže dogovor s nacionalnim zrakoplovnim tijelom u kojemu se provodio inspekcijski nadzor o akcijskom planu u kojemu se određuje svaka korektivna mjera kao i odgovarajući vremenski okvir za poduzimanje navedenih mjera radi otklanjanja mogućih manjkavosti utvrđenih u skladu s člankom 7.;

(b) započinje pratiti tijek provedbe dogovorenih korektivnih mjera; nacionalno zrakoplovno tijelo podvrgnuto pregledu obavješćuje Agenciju o provedbi korektivnih mjera.

Članak 12.

Zaključna faza

Tijekom zaključne faze Agencija:

(a) provjerava i potvrđuje zadovoljavajući tijek provedbe akcijskog plana; u tu svrhu nacionalno zrakoplovno tijelo podvrgnuto pregledu obavješćuje Agenciju o provedbi korektivnih mjera;

(b) izdaje izjavu o zaključnom stanju kada je zadovoljna s mjerama koje je provelo nacionalno zrakoplovno tijelo koje je podvrgnuto pregledu. Takva se izjava upućuje zrakoplovnom tijelu u kojemu se provodi pregled, dotičnoj državi članici i Komisiji. Komisija može potom ovo izvješće proslijediti svim nacionalnim zrakoplovnim tijelima.

Članak 13.

Rezultati inspekcijskog nadzora

Prilikom ocjenjivanja sukladnosti sa zahtjevima Uredbe (EZ) br. 1592/2002 i njezinim provedbenim pravilima, u odgovarajućem zaključnom izvješću o inspekcijskom nadzoru rezultati su razvrstani na sljedeći način:

(a) u potpunosti sukladno;

(b) sukladno, no preporučuju se poboljšanja u područjima (pozivanje na odgovarajuća provedbena pravila) radi bolje učinkovitosti;

(c) nije sukladno te postoje objektivni dokazi o manjim nedostacima koji upućuju na to da odgovarajući uvjeti iz područja (pozivanje na odgovarajuća provedbena pravila) nisu ispunjeni, što bi moglo prouzročiti probleme u vezi standardizacije;

(d) nije sukladno te postoje objektivni dokazi o bitnim nedostacima koji upućuju na to da odgovarajući uvjeti iz područja (pozivanje na odgovarajuća provedbena pravila) nisu ispunjeni, što, osim što predstavlja problem vezan uz standardizaciju, također ugrožava sigurnost ako se odmah ne poduzmu korektivne mjere;

(e) nije primjenjivo;

(f) nepotvrđeno, kada se nacionalno zrakoplovno tijelo koje je podvrgnuto pregledu obveže da će ubrzo nakon obilaska podastrijeti materijalne dokaze, koji u trenutku obilaska nisu neposredno na raspolaganju, o ispunjavanju uvjeta u pogledu rezultata koji bi inače bili razvrstani pod prethodno navedenim točkama (c) ili (d).

Članak 14.

Pristup informacijama sadržanim u izvješćima o inspekcijskim nadzorima

Kada se informacije sadržane u izvješću o inspekcijskom nadzoru odnose na poduzeće koje je pod nadležnošću regulatornoga tijela treće zemlje, a te su informacije uređene sporazumom koji je Zajednica zaključila u skladu s člankom 9. Uredbe (EZ) br. 1592/2002, tada su takve informacije dostupne trećoj zemlji kao potpisnici takvoga sporazuma u skladu s odgovarajućim odredbama tog sporazuma.

Članak 15.

Mjere poduzete slijedom izvješća o inspekcijskom nadzoru

1. Agencija može u bilo kojem trenutku, ili na zahtjev Komisije, provesti inspekcijske nadzore nacionalnih zrakoplovnih tijela i, prema potrebi, poduzeća ili udruženja poduzetnika kako bi ocijenila je li provedba korektivnih mjera zadovoljavajuća. Takve inspekcijske nadzore potrebno je najaviti 2 tjedna unaprijed dotičnom nacionalnom zrakoplovnom tijelu, no nije potrebno poštovati rokove i postupke predviđene u člancima od 8. do 12., osim u slučaju zaključnog izvješća o inspekcijskom nadzoru.

2. Kada se tijekom faze izvješćivanja u zaključnim izvješćima o inspekcijskim nadzorima utvrdi neispunjavanje uvjeta u skladu s člankom 13. točkama (c), (d) ili (f), Agencija upućuje nacionalnom zrakoplovnom tijelu države članice koje je podvrgnuto pregledu, zahtjev za pojašnjenjima i/ili zahtjev za korektivnim mjerama i određuje rok koji nije dulji od 2 tjedna za rezultate u skladu s člankom 13. točkama (d) i (f) i 10 tjedana za rezultate u skladu s člankom 13. točkom (c).

3. Ako pojašnjenja koja pruži nacionalno zrakoplovno tijelo države članice koje je podvrgnuto pregledu ne zadovolje Agenciju, ili kada se pravovremeno ne predloži nikakva korektivna mjera ili je to tijelo pravilno ne provede, Agencija upućuje dodatno izvješće dotičnom nacionalnom zrakoplovnom tijelu kao i Komisiji i dotičnoj državi članici. Komisija može naknadno ovo izvješće proslijediti svim nacionalnim zrakoplovnim tijelima.

4. Nakon predstavljanja izvješća u skladu s člankom 3. te ne dovodeći u pitanje članak 226. Ugovora, Komisija može, ako su rezultati u skladu s člankom 13., točkama (c) i (d) ove Uredbe, poduzeti bilo koju od sljedećih mjera:

(a) uputiti dotičnoj državi članici primjedbe ili zatražiti dodatna pojašnjenja kako bi se razjasnili svi rezultati ili dio njih;

(b) zatražiti od Agencije da provede sve potrebne inspekcijske nadzore nacionalnih zrakoplovnih tijela radi provjere provedbe korektivnih mjera; takvu aktivnost daljnjeg praćenja potrebno je najaviti najmanje 2 tjedna prije njezina početka.

Članak 16.

Povremeni (ad hoc) inspekcijski nadzori

Agencija provodi povremene (ad hoc) inspekcijske nadzore nacionalnih zrakoplovnih tijela na zahtjev Komisije svaki put kada se to smatra potrebnim iz sigurnosnih razloga. Takve inspekcijske nadzore potrebno je najaviti dotičnom nacionalnom zrakoplovnom tijelu 2 tjedna unaprijed, no rokove i postupke predviđene u člancima od 7. do 12. nije potrebno poštovati osim u slučaju zaključnog izvješća o inspekcijskom nadzoru.

Članak 17.

Program inspekcijskog nadzora u području standardizacije i godišnje izvješće

Agencija utvrđuje godišnji program inspekcijskih nadzora u svakom području koje je uređeno provedbenim pravilima Uredbe (EZ) br. 1592/2002. Takav godišnji program dostavlja se Komisiji i ostalim članovima upravnog odbora Agencije kao dio programa rada Agencije u skladu s odredbama članka 24. stavka 2. točke (c) Uredbe (EZ) br. 1592/2002.

Svake godine prije 31. ožujka Agencija podnosi Komisiji godišnje izvješće u kojemu je prikazana analiza inspekcijskih nadzora u području standardizacije koji su bili obavljeni u prethodnoj godini.

Članak 18.

Postupci rada

Agencija uvodi odgovarajuće postupke rada za izvršavanje zadaća koje su joj dodijeljene na temelju članaka 5. do 16. ove Uredbe najkasnije dva mjeseca nakon njezina stupanja na snagu.

Članak 19.

Stupanje na snagu

Ova Uredba stupa na snagu prvoga dana mjeseca nakon objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama.